
Yn yr aseiniad yma mae gofyn i ymateb i ddogfen sy’n amlygu model addysg yng Ngwlad y Basg ac o hynny llunio argymhellion i addysg yng Nghymru. Hefyd, mae angen amlinellu’r newidiadau angenrheidiol i addysg Gymraeg mewn ysgolion cyfrwng Saesneg yng Nghymru er mwyn hwyluso gweithredu’r argymhellion. 
	Cyn trafod, dylid rhoi cyd-destun iddo trwy gymharu sefyllfaoedd ieithyddol a chymdeithasol y ddwy wlad i roi gwell syniad o beth mae Llywodraethau’r ddwy wlad yn gweithio i’w wella.
	Mae Gwlad y Basg yn cynnwys 7 ardal ar draws Sbaen a Ffrainc gyda phoblogaeth o 2.2 miliwn yn 2018 (yn ôl rhagdybiaeth yn 2015) (Population City, 2015) o’i gymharu â phoblogaeth Cymru sydd yn nes at 3.2 miliwn yn 2017. (Llywodraeth Cymru, 2018). 
	Er y gwahaniaeth hynny, mae mwy o siaradwyr Basgeg na sydd o’r Gymraeg. Yn ôl Cyfrifiad 2011 (BBC News, 2012), roedd 562,016 o siaradwyr y Gymraeg o gymharu â thua 750,000 o siaradwyr Basgeg yn 2016 (Gouvernement basque, 2016). Fodd bynnag, mae’r ddwy iaith yn lleiafrifol yn eu gwledydd; Saesneg yw’r brif iaith yng Nghymru, a Sbaeneg a Ffrangeg yng Ngwlad y Basg.
	Yn sgil yr uchod, mae’n haws trafod y ddogfen mewn manylder. Mae’r ddogfen yn rhan o adroddiad gan Hopwood et. al. (2018); ‘Trosolwg o ddulliau asesu cymhwysedd iaith mewn detholiad o awdurdodau dwyieithog’. 
I gefnogi ieithoedd lleiafrifol mae angen i bob adran o’r llywodraeth gefnogi’r iaith, ac i roi sylw ar wella model addysg y wlad i sicrhau cynnydd yn y nifer o siaradwyr.
	O gymharu modelau’r ddwy wlad mae gwahaniaethau amlwg iawn. O fewn y ddogfen mae’r awduron yn trafod y ffaith bod ysgolion yng Ngwlad y Basg wedi eu rhannu i dri chategori; A, B, D er bod darllen pellach yn dangos bod categori ychwanegol o ysgolion (X) lle y dysgir drwy gyfrwng y Sbaeneg yn unig. (Basque in Education, 2002). Y gwahaniaeth rhwng y categorïau yw’r cyfartaledd mae’r ieithoedd yn cael eu haddysgu yn yr ysgolion. Mae categorïau ysgolion A,B,D yn cyfateb i ysgolion gategorïau 5,4,1 yng Nghymru, yn ôl eu trefn (Llywodraeth Cymru, 2007). Sylwer nad oes ysgolion yng Nghymru yn cyfateb i ysgolion X yng Ngwlad y Basg. 
	Mae gwahaniaethau eraill. Nid yw disgyblion yng Ngwlad y Basg yn gweithio tuag at arholiadau a graddau; yn hytrach maent yn gweithio tuag at ennill tystysgrifau sy’n tystio i’w cymhwysedd yn y pynciau. Gall hyn fod yn rhywbeth i’w ystyried i’w gyflwyno ym model addysg Cymru, gan y buasai’n golygu bod disgyblion ddim yn teimlo fel eu bod yn cael eu cosbi.
	Yn ôl gofyn yr aseiniad mae angen trafod y newidiadau buasai angen eu cyflwyno i addysg yng Nghymru wrth efelychu addysg yng Ngwlad y Basg. Ond cyn gwneud hynny mae angen trafod llwyddiant y model yng Ngwlad y Basg; hynny yw, nid oes pwrpas cyflwyno model i wlad arall os nad yw’n cael effaith gadarnhaol ar y wlad sydd yn gweithredu arni yn bresennol. 
	Yn y ddogfen, amlygwyd y canlynol fel pethau sydd yn cael eu defnyddio o fewn model addysg Gwlad y Basg i sicrhau ffyniant yr iaith.
	O fewn ysgolion D yng Ngwlad y Basg (cyfateb i ysgolion 1 yng Nghymru), defnyddir dull addysgu CLIL (Content and Language Integrated Learning). Golyga hyn bod pynciau craidd yn cael eu haddysgu trwy iaith anghyfarwydd i’r disgyblion a bod defnyddio’r iaith mewn sefyllfaoedd a chyd-destunau mwy real yn golygu bod y sgiliau iaith yn cael eu datblygu fwyach. Mewn ysgolion D sydd yn defnyddio’r dull addysgu CLIL, gwelwyd ei fod yn “arwain at ganlyniadau cadarnhaol o ran cynhyrchu siaradwyr tairieithog” (Hopwood et. al., 2018, t. 27). Gan fod disgyblion categori 1 yng Nghymru â gafael dda o’r ddwy iaith y mae disgwyl iddynt ei siarad, dylai sylw gael ei roi ar ysgolion gyfrwng Saesneg ble mae’r Gymraeg yn cael ei addysgu fel pwnc, yn hytrach na datblygu trydedd iaith. Er mwyn datblygu sgiliau iaith Gymraeg ymhellach dylai rhai o’r pynciau craidd gael eu haddysgu trwy gyfrwng y Gymraeg.
	Mae Llywodraeth Gwlad y Basg hefyd yn pwysleisio pwysigrwydd gallu athrawon. O fewn addysg yng Ngwlad y Basg mae gofyn i athrawon fod â lefel cymhwysedd addas ym Masgeg i gael addysgu. Mae swyddi yn cael eu hysbysebu gyda’r “proffil iaith” sydd ei angen a golyga hyn bod yr athrawon yn gymwys ar gyfer y swyddi. (Hopwood, et. al. 2018, t. 27)
	Nawr mae angen trafod os yw’r fodel yn drosglwyddadwy i Gymru. Gall gwahaniaeth diwylliannol rhwng gwledydd olygu nad yw’n bosib trosglwyddo polisi neu fodel o un wlad i’r llall heb wneud newidiadau sylweddol i sicrhau ei fod yn addas. Mae nifer o ffactorau angen eu hystyried wrth weld os yw’r model yn drosglwyddadwy Un yw gweld os yw’n cyd-fynd gyda gweledigaeth Llywodraeth Cymru ar ddyfodol yr iaith Gymraeg, a’r hyn amlinellwyd yn y ddogfen ‘Cymraeg 2050: Miliwn o siaradwyr’ (2017). Hefyd, dylid ystyried cymhlethdod cyflwyno’r fodel i addysg yng Nghymru. 
	Yn bresennol, mae addysg yng Nghymru mewn cyfnod o newid; bydd cwricwlwm newydd yn cael ei lansio o fewn y blynyddoedd i ddod, ond does dim manylion union am strwythur y cwricwlwm ar gael ar gyfer y cyhoedd. Roedd adroddiad “Dyfodol Llwyddiannus” gan Donaldson (2015) yn ddylanwad mawr ar Lywodraeth Cymru wrth lunio’r cwricwlwm newydd. Cyflwynodd Donaldson 10 argymhelliad mewn perthynas â’r Gymraeg yn y cwricwlwm ac roedd y rhain yn “ymateb yn uniongyrchol i argymhellion yr Athro [Sioned] Davies” yn ei hadroddiad ‘Un Iaith i Bawb’” (Lewis, 2015). Gan fod cydweithio wedi digwydd rhwng cymaint o ganghennau, gellir casglu bod y cwricwlwm newydd wedi ei deilwra yn union yn ôl gofynion addysg Cymru. 
Amlinellai Lewis (2015) ei bryderon am addysgu’r Gymraeg yn y sector cyfrwng Saesneg; “Gwyddom fod gormod o lawer o bobl ifanc yn gadael yr ysgol heb y sgiliau Cymraeg effeithiol sydd eu hangen arnynt ar gyfer y byd gwaith, bywyd ac astudio, er eu bod wedi astudio'r Gymraeg fel ail iaith ers blynyddoedd.”. Fel ymateb i’r pryderon amlygwyd, argymhellodd Donaldson (2015) y dylai’r Gymraeg fod yn orfodol ar hyd y continwwm addysg o 3-16 mlwydd oed. Yn bresennol, mae cwricwlwm gwahanol ar gyfer addysg Cyfrwng Cymraeg a Saesneg; bydd uno’r rhain yn golygu na fydd Cymraeg ail iaith yn cael ei gynnig mewn ysgolion Cyfrwng Saesneg. Gan y bydd addysg o’r Gymraeg wedi ei uno, golyga y buasai cyflwyno strwythur ysgolion Gwlad y Basg yn arwain at gam yn ôl at ble roedd Cymraeg a Chymraeg ail iaith yn sefyll ar wahân.
	Yn ystod y cyfnod pan roedd y cwricwlwm newydd yn cael ei ddatblygu, cyflwynwyd y ddogfen ‘Cymraeg 2050: Miliwn o siaradwyr’ (2017) gan Lywodraeth Cymru, sydd yn  amlinellu eu gweledigaeth am ddatblygu darpariaeth yr iaith i sicrhau miliwn o siaradwyr erbyn 2050. Mae rhan flaenllaw i ddatblygu addysg yng Nghymru yn y ddogfen a gwelai’r Llywodraeth rôl bwysig sydd gan addysg Gyfrwng Saesneg wrth fynd ymlaen; “Mae cyfraniad pwysig i’w wneud gan y sector cyfrwng Saesneg i’n nod o ddatblygu siaradwyr Cymraeg” (Llywodraeth Cymru, 2017)
	Mae hyn oll yn golygu bod y cwricwlwm newydd wedi ei lunio yn union ar gyfer sicrhau gwelliant o ran y Gymraeg yng Nghymru. Mae’r broses o gyflwyno cwricwlwm newydd wedi bod yn un hir. Petai model Gwlad y Basg yn cael ei gyflwyno i Gymru, gallai’r gwaith sydd wedi ei wneud hyd nawr yn cael ei golli a byddai angen cychwyn llunio unwaith eto. O ganlyniad, byddai cyfnod o ansicrwydd yn addysg yng Nghymru yn parhau.  Efallai felly y buasai’r buddion o gyflwyno model newydd yn gorbwyso’r drafferth o gyflwyno model newydd. 
	Er nad yw’n rhywbeth sydd yn cael ei gynnig bellach, amlyga’r ddogfen (2018) bod Llywodraeth Gwlad y Basg wedi bod yn cynnig secondiad i athrawon ar gyflog llawn am hyd at dair blynedd, i gael gwella eu gallu ym Masgeg i sicrhau eu bod ddigon hyderus i’w addysgu yn y dosbarth. Bellach, nid yw Llywodraeth Gwlad y Basg yn cynnig hyn; dim ond cyrsiau mis sydd yn cael eu cynnig gan asiantaeth IRALE. Yng Nghymru mae cyrsiau cyfatebol ar gyfer athrawon sydd yn dymuno gwella eu sgiliau yn cael eu cynnig gan Ganolfan Peniarth.
	Wrth gymharu modelau addysg y ddwy wlad gellir llunio argymhellion ar gyfer gwelliannau i drefn addysg Cymru. Gydag addysg yng Nghymru ar ganol cyfnod o drosglwyddo, buasai ailwampio addysg drwy gyflwyno model newydd arall yn achosi lot o drafferth. Fodd bynnag, gellir gwneud gwelliannau llai i fodel Cymru gan gymryd addysg yng Ngwlad y Basg fel ysbrydoliaeth.
	O fewn ysgolion 5 dylid cyflwyno dull CLIL i’r addysgu; hynny yw, addysgu pynciau craidd trwy gyfrwng y Gymraeg i sicrhau hyder a rhuglder disgyblion wrth siarad y Gymraeg; mae’n caniatáu i ddisgyblion “ddatblygu yn gynt ac yn well na fuasent mewn pynciau ar wahân” (Oxford University Press, 2010) . Yn bresennol mae’r dull yn cael ei ddefnyddio yng Ngwlad y mewn ysgolion D i ddisgyblion fod yn hyderus wrth siarad 3 iaith. I gyflwyno’r dull i’r wlad yn llwyddiannus mae angen sicrhau bod gan yr athrawon allu digonol o’r Gymraeg; cytuna hyn gyda’r syniad o fod â lefel cymhwysedd dymunol o’r iaith Gymraeg gan athrawon, fel gyda’r Fasgeg yng Ngwlad y Basg. Gall cyflwyno dull CLIL mewn ysgolion cyfrwng Saesneg gael ei ystyried yn fath o drochi disgyblion ond dadleir Stern (1984)  fod trochi yn “gryf wrth ystyried iaith, ond yn wan wrth ledu gorwelion diwylliannol disgyblion” (Baker, 2001, t. 233). Wrth ddysgu iaith mewn cyd-destun mwy real a pherthnasol bydd lefel gallu’r disgyblion yn gwella. Gan fydd y cwricwlwm newydd yn caniatáu addysgu trawsgwricwlaidd, buasai dim ond angen CLIL yn y cyfnod o ansicrwydd presennol.
Er mwyn hwyluso’r addysgu trwy gyfrwng y Gymraeg, dylid hefyd gyflwyno secondiad i athrawon wella’u defnydd o’r Gymraeg. Mae Cynlluniau Sabothol Canolfan Peniarth yn amrywio o lefel mynediad i uwch. Wrth drafod y cwrs dywed un athro; “I have learned a lot of Welsh in the last few weeks and am really happy with my progress. I can go back to school with more confidence to use Welsh” (Canolfan Peniarth, 2014). Wrth ystyried newidiadau i fodel addysg Cymru, nid oes angen newid sylweddol. Wrth fynd ymlaen dylai mwy o athrawon gael eu hannog i fynd ar gyrsiau, a dylai’r Llywodraeth gefnogi asiantaethau megis Canolfan Peniarth i’w helpu i gynnig cyrsiau hirach.
	Drwy fodelu ysgolion 5 yng Nghymru ar ysgolion D yng Ngwlad y Basg disgwylir gweld gwelliant sylweddol yng ngallu disgyblion. Yn raddol, mae mwy o rieni yn gyrru eu disgyblion i ysgolion D gan fod “trosglwyddo iaith yn fwy llwyddiannus”. Trwy efelychu’r ysgolion D gellir disgwyl ffyniant yn y defnydd o’r Gymraeg mewn ysgolion cyfrwng Saesneg.

